આ બાજુ ફકીરે પૂરો રોટલો ખાઈને વાટકામાં વધેલા શાકમાં આંગળીઓ બોળી રાખી અને બાઈ તરફ નજર નાખી. બાઈએ હાથથી ફકીરને ઈશારો કરીને વાટકો પોતાને આપવાં કહ્યું. ફકીરે વાટકો લઈને આપ્યો જેમાં હજી થોડું શાક હતું. બાઈએ તપેલીમાંથી બધું શાક ફકીરનાં વાટકામાં નાખ્યું. તાવડી ઉપર શેકાઈને તૈયાર થયેલ રોટલો ઉતારીને વાટકા ઉપર મૂક્યો અને ફકીરને પાછો આપ્યો. ફકીરે પોતાની જગ્યાએ જઈને રોટલો-શાક ખાવાનું ચાલુ રાખ્યું. બાઈની શાકની તપેલી હવે ખાલી હતી. ત્રીજો અને બાકી રહેલ એક માત્ર રોટલો બાઈનાં હાથની હથેળીઓ વચ્ચે ટીપાઈ રહ્યો હતો. આંગળીઓથી રોટલાંની કોરની સંભાળ લેતી એ બાઈને હું જોઈ રહ્યો હતો, ત્યાં જ ટ્રેન સ્ટેશન પર આવી રહી. ટ્રેન ઉપડી ત્યારે એ ફકીર પણ ડબ્બામાં ચડી ગયો.